SA Rugby reageer op uitslag van WêreldbekerbodMark Alexander – wanneer kom die aankondiging(s)? Foto: Facebook/Saru Die Suid-Afrikaanse Rugbyunie (Saru) het Woensdag gesê hy is “bitter teleurgesteld” dat die Wêreldrugbyraad besluit het om nié Suid-Afrika as gasheerland te kies vir die Rugbywêreldbekertoernooi in 2023 nie. Frankryk is Woensdagmiddag in Dublin ietwat onverwags, maar met ŉ oortuigende stemming, aangewys as die gasheerland in die Rugbywêreldbekerbod. Mark Alexander, president van Saru, sê dié liggaam vra om verskoning “aan alle Suid-Afrikaners en die regering” wat hoopvol was dat die Wêreldbekertoernooi in Suid-Afrika sou plaasvind. “Ons het alles in ons vermoë gedoen om die toernooi in Suid-Afrika te hou en ons verwag om vandag te hoor dat dit wel gaan gebeur. Ons het ŉ goeie bod gemaak waarvolgens Suid-Afrika die eenparige aanbeveling van die Rugbywêreldbekerdireksie verdien het. Dié aanbeveling is verlede week deur mededingers bevraagteken, maar ook verlede week vir ŉ tweede keer deur Wêreldrugby onderskryf.” Alexander sê dié aanbeveling van “kenners” en “Wêreldrugbyleiers” is omgekeer deur lede van die Wêreldrugbykomitee. “Ons kan nie die feit dat ons ontsteld is daaroor wegsteek nie, maar ons wens steeds die 2023-toernooi is ŉ groot sukses ter wille van rugby,” sê hy. Jurie Roux, uitvoerende hoof van SA Rugby, sê dié liggaam gaan nie vra vir ŉ tweede stemproses in die Rugbywêreldbekerbod nie. “Ons beoog om in die terugvoeringsessies aan te beveel dat die uitspraak van die evalueringskomitee bindend word. Wêreldrugby het 15 maande lank ŉ deeglike en deursigtige proses voltooi om die beste gasheerland te identifiseer, maar dié hele proses het ondeursigtig geraak deur die verloop van die laaste twee weke,” sê hy. Volgens Alexander is dit onduidelik of Suid-Afrika weer in 2027 aan die Rugbywêreldbekerbod sal deelneem nadat hy vier agtereenvolgende kere teleurgestel is. Die toekoms van SA Rugby hang nou van die volgende generasie rugbyleiers af.